Source: https://jogaszvilag.hu/szakma/hatarozatok-a-harmadfoku-eljarasban/
Timestamp: 2018-11-13 16:26:25
Document Index: 27935106

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Határozatok a harmadfokú eljárásban - Jogászvilág - Jogászvilág
Határozatok a harmadfokú eljárásban - Jogászvilág
Kezdőlap » Határozatok a harmadfokú eljárásban
A másodfokú eljárást lezáró döntésekkel még nem biztos, hogy jogerősen véget ér a büntetőeljárás, hiszen a másodfokú bíróság ítélete elleni fellebbezés eljuttatja az ügyet a harmadfokú eljárásba abban az esetben, ha az elsőfokú bíróságéval ellentétes döntés született, feltéve, hogy:
– az első fokon felmentett vádlott bűnösségét állapították meg másodfokon, vagy
– az első fokon az eljárást megszüntették, és emiatt a vádlott büntetőjogi felelősségének megállapítása korábban nem történt meg, de másodfokon ezt kimondták, vagy
– az első fokon elítélt vádlottat másodfokon felmentették, vagy
– az elsőfokú bíróság által el nem bírált bűncselekmény miatt másodfokon kimondták a bűnösséget.
A másodfokú bíróság ítélete elleni fellebbezés így sérelmezheti magát az ellentétes döntést, vagy kizárólag az annak eredményeként meghozott rendelkezést.
A másodfokú ítélet elleni fellebbezés benyújtására az alábbiak jogosultak:
– a vádlott házastársa vagy élettársa, de kizárólag csak a vádlott kényszergyógykezelésének elrendelése miatt,
Az új büntetőeljárási törvény (Be.) a harmadfokú eljárás feltételrendszerén nem változtat, de a kódex alapján a felülbírálat terjedelme jelentősen szűkült. Ez azt jelenti, hogy csak az eltérő döntés vonatkozásában érvényesül már a teljes körű felülbírálat, ugyanakkor a másodfellebbezés benyújtása továbbra is rendes jogorvoslat marad, még akkor is, ha ez szűkebb körben történik.
A harmadfokú bírósági eljárásban a harmadfokú bíróság háromféle döntést hozhat: helyben hagyhatja a másodfokú bíróság ítéletét, megváltoztathatja azt, vagy hatályon kívül is helyezheti.
A másodfokú döntés helyben hagyása
A harmadfokú bíróság végzéssel akkor hagyja helyben a másodfokú döntést, ha a fellebbezés alaptalan, és egyébként az ítéletet nem kell hatályon kívül helyezni. Akkor is helyben hagyja, ha nem kell, vagy nem lehet megváltoztatni, mert fennáll a súlyosítási tilalom, illetve a felülbírálat korlátai ezt nem teszik lehetővé. Abban az esetben sem lehet megváltoztatni, amikor a törvényi büntetési tételkeretek között másodfokon kiszabott büntetést a harmadfokú bíróság csak kisebb módon szeretné megváltoztatni.
Reformatórius jogkör: a másodfokú döntés megváltoztatása
A harmadfokú bíróság az alábbi esetekben változtatja meg a másodfokú bíróság döntését:
– ha a másodfokú bíróság jogszabályt helytelenül alkalmazott, feltéve, hogy a döntését nem kell hatályon kívül helyezni;
– ha a másodfokú bíróság ítélete részben megalapozatlan, és ezt a harmadfokú bíróság kiküszöbölte.
A harmadfokú bíróság, mielőtt döntését meghozza, először azt vizsgálja, vajon a másodfokú ítéletet nem kell-e hatályon kívül helyeznie, mert akár az első-, akár a másodfokú eljárásban olyan jogszabálysértés történt, mely hatályon kívül helyezést von maga után.
Ha a másodfokú bíróság ítéletét azért kell megváltoztatni, mert jogszabályt helytelenül alkalmazott, akkor ez azt jelenti, hogy a büntetőjog szabályainak a megsértésével rendelkeztek a vádlott bűnösségéről, felmentéséről, kényszergyógykezelésének a megállapításáról vagy az eljárás megszüntetéséről.
Megváltoztatni a másodfokú döntést akkor lehet, ha a tényállás vagy megalapozott, vagy bár megalapozatlan, de az a harmadfokú eljárásban kiküszöbölhető. Utóbbi esetben nagyon fontos, hogy mivel a harmadfokú eljárásban bizonyításnak már nincs helye, ezért a részleges megalapozatlanságot úgy lehet kiküszöbölni, hogy a harmadfokú bíróság az ügyiratok adataira alapítottan a tényállást kiegészíti, vagy a ténybeli következtetéseket helyesbíti.
A másodfokú döntés megváltoztatása azt is jelenti, hogy a harmadfokú bíróság a törvénynek megfelelő határozatot hozza meg, vagyis
– a törvénysértően elítélt vádlottat felmenti,
– a törvénysértően elítélt vádlott bűnösségét megállapítja.
Utóbbi esetben nemcsak büntetőjogi felelősség megállapítására kerül sor, hanem a cselekmény minősítése, a büntetés kiszabása vagy a megfelelő intézkedés alkalmazása is megtörténik, mivel a minősítés és a büntetés kiszabása szoros összefüggésben van a bűnösség kérdésével.
Hivatalból dönt a harmadfokú bíróság az alábbi kérdésekben:
– egyszerűsített felülvizsgálat tárgyát képező kérdésekben,
– a szülői felügyeleti jogra vonatkozó rendelkezésekről és
– a polgári jogi igényre vonatkozó rendelkezésekről.
A 62. BK vélemény és a BH 2012.B.11-ben leírtak az új Be. hatályba lépése után is érvényesek a harmadfokú bírósági eljárásban. A 62/2008. BK vélemény szerint a harmadfokú bíróság ügydöntő határozatának jogerősítő záradéka a másodfokon eljárt bíróság megnevezésével és fellebbezéssel megtámadott határozata ügyszámának megjelölésével állapítja meg, hogy a harmadfokú döntéssel, annak meghozatala napján a másodfokú ítélet melyik – a neve és rendűsége szerint megjelölt – terhelt és az ítélet mely része (rendelkezése) tekintetében emelkedett jogerőre és vált végrehajthatóvá. A harmadfokú ítélet (ügydöntő végzés) záradékában az elsőfokú bíróság ítéletét, ügyszámát, annak rendelkezését külön megnevezni, megjelölni nem szükséges (Bírósági Határozatok 2008. évi 5. szám).
A BH 2012.B.11-ben foglaltak szerint a harmadfokú eljárás korlátozott köre nem zárja ki a másodfokú döntés megváltoztatását azon a címen, hogy a bíróság anyagi jogszabályt helytelenül érvényesített, abban az esetben sem, ha a másodfokú bíróság az elsőfokú döntést megváltoztatva, a bűnösség körében helyesen döntött. Ilyenkor a harmadfokú bíróságnak a törvénynek megfelelő határozatot kell hoznia a cselekmény minősítését, a büntetés kiszabását vagy az intézkedés mellőzését illetően is.
Kasszációs jogkör: a másodfokú döntés hatályon kívül helyezése
A harmadfokú bíróság a másodfokú és az elsőfokú bíróság ítéletét hatályon kívül helyezi, és az eljárást az alábbi esetekben szünteti meg:
– ha halál, elévülés, kegyelem vagy törvényben meghatározott egyéb okból a vádlott büntethetősége megszűnt;
– ha a cselekményt jogerősen elbírálták;
– ha az ügyészség a vádat ejtette és magánvádnak vagy pótmagánvádnak nincs helye, illetve a sértett magánvádlóként vagy pótmagánvádlóként nem lépett fel;
– ha a büntetőeljárás átvétele vagy az Európai Unió tagállamaival folytatott bűnügyi együttműködésről szóló törvényben meghatározott konzultációs eljárás eredménye alapján a büntetőeljárást más állam hatósága folytatja le;
– ha az ügy nem tartozik magyar büntető joghatóság alá, vagy
– ha olyan bűncselekmény miatt van folyamatban, amelynek a vád tárgyává tett jelentősebb tárgyi súlyú bűncselekmény mellett a felelősségre vonás szempontjából nincs jelentősége;
– ha a feljelentés vagy a legfőbb ügyésznek a törvényben meghatározott rendelkezése hiányzik;
– ha a magánindítvány hiányzik;
– ha a vádat nem az arra jogosult emelte, vagy
– ha a vádirat nem vagy hiányosan tartalmazza a törvényes elemeket, és emiatt a vád érdemi elbírálásra alkalmatlan;
– ha a másodfokú ítélet meghozatalára abszolút eljárási szabálysértéssel került sor;
– ha a másodfokú ítélet meghozatalára a súlyosítási tilalom megsértésével került sor.
(Cikksorozatunkat a megismételt eljárás szabályainak az ismertetésével folytatjuk.)